
Betegtájékoztató: információk a felhasználó számára

Béres Febrilin 250 mg tabletta

paracetamol

Olvassa el figyelmesen az alábbi betegtájékoztatót, mely az Ön számára fontos információkat tartalmaz.

Ez a gyógyszer orvosi rendelvény nélkül kapható. Mindemellett az optimális hatás érdekében elengedhetetlen e gyógyszer körültekintő alkalmazása.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Sürgősen forduljon orvosához, ha tünetei 3 napon belül nem enyhülnek, vagy éppen súlyosbodnak.

· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma:

1.
Milyen típusú gyógyszer a Béres Febrilin 250 mg tabletta és milyen betegségek esetén alkalmazható?

2.
Tudnivalók a Béres Febrilin 250 mg tabletta alkalmazása előtt

3.
Hogyan kell alkalmazni a Béres Febrilin 250 mg tablettát?

4.
Lehetséges mellékhatások

5.
Hogyan kell a Béres Febrilin 250 mg tablettát tárolni?

6.
További információk

1. Milyen típusú gyógyszer a Béres Febrilin 250 mg tabletta és milyen betegségek esetén alkalmazható?

A Béres Febrilin 250 mg tabletta paracetamol hatóanyagú, fájdalom- és lázcsillapító gyógyszer, mely 4 éves vagy idősebb gyermekek fájdalom- és lázcsillapítására alkalmas.
Láz, illetve enyhe és középsúlyos fájdalom (fejfájás, fogfájás, izom-, ízületi fájdalom, idegfájdalom, ill. gyulladás okozta fájdalom, meghűlés-láz okozta fájdalom) csillapítására.

2.
TUDNIVALÓK A Béres Febrilin 250 mg tabletta alkalmazása ELŐTT

Ne alkalmazza a Béres Febrilin 250 mg tablettát
· ha allergiás (túlérzékeny) a hatóanyagra vagy a Béres Febrilin 250 mg egyéb összetevőjére;
· ha súlyos máj-, ill. veseelégtelenségben szenved;
· ha veleszületett ún. glukóz-6-foszfát dehidrogenáz enzimhiánya van;
· ha alkohol tartalmú italt fogyasztott;
· porfirin anyagcsere-zavarban (porfíria), illetve alacsony fehérvérsejt szám esetén. 

A Béres Febrilin 250 mg tabletta fokozott elővigyázatossággal alkalmazható 

· ha enyhe máj- vagy vesebetegségben szenved. 
· ha asztmás vagy fájdalomcsillapító vagy reuma elleni szerre túlérzékeny;

· ha más betegségben vagy allergiában szenved
a Béres Febrilin 250 mg tabletta adása előtt kérje ki orvosa véleményét. 

A kezelés ideje alatt szedett egyéb gyógyszerek

Feltétlenül tájékoztassa gyermekorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.

Altatószer, a gyomor ürülését befolyásoló készítmény (metoklopramid), antibiotikum (kloramfenikol), allergia elleni készítmény, véralvadásgátló, fogamzásgátló szer egyidejű szedése előtt forduljon kezelőorvosához.
A Béres Febrilin 250 mg tabletta egyidejű bevétele bizonyos ételekkel vagy italokkal

Egyidejű alkohol fogyasztás a májkárosodás veszélyét növeli.

Terhesség és szoptatás

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével. 

Terhes anyák a készítményt lehetőleg ne használják a terhesség első 3 hónapjában, illetve az utolsó 6 hetében, valamint a szoptatás ideje alatt. Egyéb időszakban kizárólag egyedi orvosi elbírálás alapján szedhető a készítmény.

A készítmény hatásai a gépjárművezetéshez és gépek kezeléséhez szükséges képességekre 

A készítmény fenti képességeket befolyásoló hatása nem ismert.

3.
HOGYAN KELL ALKALMAZNI A Béres Febrilin 250 mg tablettát?

A Béres Febrilin 250 mg tablettát mindig az orvos által elmondottaknak megfelelően alkalmazza. Amennyiben nem biztos az adagolást illetően, kérdezze meg orvosát vagy gyógyszerészét. 
Ha a gyermek más gyógyszerkészítményt is szed, figyelembe kell venni annak paracetamol tartalmát.
A készítmény szokásos adagja gyermekeknek legfeljebb 5 napon át: 
4-6 éves kor között egyszeri adagja 125-250 mg (1/2, ill. 1 db 250 mg-os tabletta), legfeljebb 4-szer naponta; 
6-9 éves kor között egyszeri adagja 250-500 mg (1-2 db 250 mg-os tabletta), legfeljebb napi 4-szer ; 9‑14 éves kor között egyszeri adagja 500 mg (2 db 250 mg-os tabletta), legfeljebb napi 4 –szer ismételve. 

A maximális napi adag 2000 mg, az egyes dózisok között legalább 4 óra teljen el.

A készítményt legalább fél deciliter folyadékkal (pl. víz, tea, gyümölcslé stb.) ajánlott bevenni. Gyermekeknek 3 napnál tovább csak orvosi ellenőrzés mellett adható a készítmény.

Ha az előírtnál több Béres Febrilin 250 mg tablettát alkalmazott
Keresse fel gyermekorvosát vagy a legközelebbi kórház sürgősségi osztályát. A túladagolás tünetei, (étvágyatlanság, hányinger, hányás, izzadás, általános gyengeség, rossz közérzet) melyek akár végzetesek is lehetnek a bevételt követő 24-48 óra múlva léphetnek fel. Nagy adag tartós alkalmazása súlyos, visszafordíthatatlan májkárosodást, vesefunkció romlást okozhat.
Ha elfelejtette alkalmazni a Béres Febrilin 250 mg tablettát

Ne alkalmazzon kétszeres adagot a kihagyott tabletta pótlására. Folytassa a kezelést az előírtak szerint.

Ha idő előtt abbahagyja a Béres Febrilin 250 mg tabletta alkalmazását
Ha idő előtt abbahagyja a készítmény alkalmazását, a kezelés megszakításakor általában semmilyen káros hatás nem jelentkezik. Azonban bármely fájdalomcsillapító hosszantartó, nagy dózisban való, illetve nem előírásszerű alkalmazásakor az adagolás hirtelen megszakítása fejfájás, fáradtság, izomfájdalom, idegesség és vegetatív tünetek fellépését idézheti elő. Amíg e tünetek el nem múlnak (néhány napon belül), nem szabad semmilyen fájdalomcsillapítót szedni, és azonnal orvoshoz kell fordulni. 

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
LEHETSÉGES MELLÉKHATÁSOK

Mint minden gyógyszer, így a Béres Febrilin 250 mg tabletta is okozhat mellékhatásokat, amelyek azonban nem mindenkinél jelentkeznek. 

A Béres Febrilin 250 mg tabletta mellékhatásai előfordulási gyakoriságuk szerint a következő csoportokba sorolhatók:

· Ritka: 10 000 kezelt beteg közül 1-10 esetben fordulhat elő.
· Nagyon ritka: 10 000 kezelt beteg közül kevesebb, mint 1 esetben fordulhat elő.

Az alábbi mellékhatások bármelyikének észlelésekor a gyógyszer szedését azonnal abba kell hagyni, és orvoshoz kell fordulni! 

Ritkán allergiás jelenségek (csalánkiütés, bőrviszketés) felléphetnek. 

Nagyon ritkán, az arra érzékenyeknél légzési (nehézlégzés, asztma) és keringési rendszerrel kapcsolatos problémák jelentkezhetnek. 

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

5.
hogyan kell a Béres Febrilin 250 mg tablettát tárolni?

Legfeljebb 25(C-on tárolandó. 

A gyógyszer gyermekektől elzárva tartandó!

A dobozon feltüntetett lejárati idő (Felhasználható: ) után ne alkalmazza a Béres Febrilin 250 mg tablettát.

A gyógyszert nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.

6.
További információk

Mit tartalmaz a Béres Febrilin 250 mg tabletta

· A készítmény hatóanyaga 250 mg paracetamol tablettánként. 

· Egyéb összetevők: polividon, hidegen duzzadó keményítő, sztearinsav.

Milyen a Béres Febrilin 250 mg tabletta készítmény külleme és mit tartalmaz a csomagolás

Fehér, hosszúkás alakú, mindkét oldalán felezővonallal ellátott tabletta. A tabletta egyenlő adagokra osztható.
10 db vagy 20 db tabletta átlátszó PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 

Béres Gyógyszergyár Zrt.
1037 Budapest, Mikoviny u. 2-4.

Tel.: 06-1-430-5500

Fax: 06-1-250-7251

E-levél: info@beres.hu

Gyártó

Béres Gyógyszergyár Zrt.
5000 Szolnok, Nagysándor József út 39.

